## Zakon o posebnom porezu na alkohol (pročišćeni tekst)

### NN 136/2002 (21.11.2002.), Zakon o posebnom porezu na alkohol (pročišćeni tekst)

# ODBOR ZA ZAKONODAVSTVO HRVATSKOGA SABORA

2199

Na
temelju članka 59. Poslovnika Hrvatskoga sabora, Odbor za zakonodavstvo
Hrvatskoga sabora na 89. sjednici održanoj 14. studenoga 2002. godine, utvrdio
je pročišćeni tekst Zakona o posebnom porezu na alkohol.

Pročišćeni
tekst Zakona o posebnom porezu na alkohol obuh­vaća Zakon o posebnom porezu na
alkohol (»Narodne novine« br. 51/94.) te njegove izmjene i dopune objavljene u
»Narod­nim novinama« br. 141/98., 55/00., 127/00., 67/01. i 107/01. u kojima je
naznačeno vrijeme njihova stupanja na snagu.

Klasa: 410-19/01-01/10

Zagreb,
15. studenoga 2002.

Predsjednik
Odbora za zakonodavstvo
Hrvatskoga sabora
**Josip** **Leko****, dipl****. iur****.,** v. r.

## ZAKON

### O POSEBNOM POREZU NA ALKOHOL (pročišćeni tekst)

I.
TEMELJNE ODREDBE

Članak
1.

Ovim se
Zakonom uređuje plaćanje posebnog poreza na alkohol i alkoholna pića koja se
proizvode i prodaju u Republici Hrvatskoj te uvoze na carinsko područje
Republike Hrvatske.

Članak
2.

Posebni
porez na alkohol i alkohona pića prihod je državnog proračuna.

II.
PREDMET OPOREZIVANJA

Članak 3.

(1) Predmet oporezivanja jest promet alkohola i
alkoholnih pića.

(2) Alkoholom se u smislu ovoga Zakona smatra etilni
alkohol dobiven vrenjem melase šećerne repe, šećerne trske, žitarica, krumpira
i drugih ugljikohidratnih poljoprivrednih sirovina i njihovih smjesa, alkohol
sadržan u vinskom destilatu i drugim destilatima dobivenim od prevrelog masulja
voća ili matičnog voćnog soka ili voćne komine te etilni alkohol dobiven od
drugih sirovina.

(3) Alkoholnim pićima iz stavka 1. ovoga članka
smatraju se pića koja sadrže više od 2% alkohola i stavljaju se u promet u
bocama ili drugoj prikladnoj ambalaži pod nazivom alkoholna pića.

(4) Pivo se oporezuje prema posebnom zakonu.

Članak 4.

(1) Prometom alkohola i alkoholnih pića u smislu
ovoga Zakona smatra se:

1. isporuka alkohola ili alkoholnih pića iz
proizvodnje ili skladišta proizvođača,

2. uvoz alkohola i alkoholnih pića,

3.
količinski manjak alkohola i alkoholnih pića kod poreznog obveznika, osim
manjka uzrokovanog višom silom,

4.
proizvodni gubici, osim gubitaka nastalih kaliranjem, kvarenjem, rastepom i
lomom u visini većoj od 1,7% i skladišni i transportni gubici, osim gubitaka
nastalih kaliranjem, kvarenjem, rastepom i lomom u visini većoj od 0,5%,

5.
uzimanje alkohola i alkoholnih pića za vlastitu krajnju potrošnju.

(2)
Višom silom u smislu ovoga Zakona razumijevaju se elementarne nepogode
(poplave, požar, potres i dr.) i ratna razaranje, utvrđene na temelju
očevidnika nadležnog organa ili nadležne carinarnice.

III.
POREZNI OBVEZNIK

Članak 5.

(1) Porezni obveznici posebnog poreza na alkohol, ili
alko­holna pića jesu pravne ili fizičke osobe - proizvođači ili uvoznici
alkohola ili alkoholnih oića.

(2) Ako se alkohol i alkoholna pića uvoze u svoje ime
a za tuđi račun, tada je korisnik uvoza obveznik posebnog poreza na alkohol.

Članak 6.

(1) Proizvođačima alkohola smatraju se pravne i
fizičke osobe koje u postrojenjima i uređajima proizvode etilni alkohol te
vinske i druge destilate.

(2) Proizvođačima alkoholnih pića smatraju se pravne
i fizičke osobe koje u postrojenjima i uređajima proizvode alkoholna pića.

Članak 7.

(1) Proizvođačima alkohola ili alkoholnih pića
smatraju se i fizičke osobe - vlasnici ili korisnici poljoprivrednog zemljišta
te vlasnici tvari za proizvodnju alkohola ili alkoholnih pića koji alkohol ili
alkoholna pića proizvode za vlastite potrebe i to za količine koje prelaze 20
litara apsolutnog alkohola godišnje po poljoprivrednom domaćinstvu ili
domaćinstvu.

(2) Ako osobe iz stavka 1. ovoga članka isporučuju
alkohol i alkoholna pića, obveznici su posebnog poreza na alkohol za sve
isporučene količine alkohola i alkoholnih pića kao i za količine upotrebljene
za vlastitu potrošnju iznad količine propisane u stav­ku 1. ovoga članka i u
pogledu nastanka porezne obveze, rokova plaćanja poreza, evidentiranja
proizvodnje i prometa, te izvješ­ćivanja izjednačeni su s obveznicima iz članka
5. ovoga Zakona.

(3) Osobe iz stavka 1. ovoga članka obvezne su voditi
evidenciju te nadležnoj carinarnici podnijeti godišnju prijavu o proizvedenoj
količini alkohola ili alkoholnih pića do 31. siječnja tekuće godine za proteklu
godinu.

IV.
POREZNA OSNOVICA

Članak
8.

(1)
Porezna osnovica posebnog poreza na alkohol ili alkoholna pića iz članka 3.
ovoga Zakona jest litra apsolutnog alkohola (1.a/a) sadržanog u etilnom
alkoholu, destilatima i alkoholnim pićima koji se izražava u volumnim postocima
mjerenim pri temperaturi od 200C.

(2)
Količina apsolutnog alkohola u alkoholu i alkoholnim pićima utvrđuje se tako da
se količina alkohola ili alkoholnog pića pomnoži s postotkom alkohola i
podijeli sa 100.

V.
VISINA POREZA

Članak
9.

(1)
Posebni porez na alkohol ili alkoholna pića plaća se u iznosu od 60,00 kuna po
litri u njima sadržanog apsolutnog alkohola.

(2)
Iznimno od stavka 1. ovoga članka, posebni porez na alkohol sadržan u vinu
plaća se u iznosu od »0« kuna.

VI.
POREZNA OSLOBOĐENJA

Članak 10.

(1) Posebni porez na alkohol ili alkoholna pića ne
plaća se:

1. na alkohol ili alkoholna pića koje izvozi porezni
obveznik (proizvođač) uz dokaz o izvozu (kopija izvozne carinske deklaracije s
potvrdom nadležne carinarnice da je obavljeno izvozno carinjenje i da je
alkohol ili alkoholno piće napustilo carinsko područje Republike Hrvatske) i
dokaz da je naplata obavljena u skladu s propisima kojima je uređeno
vanjskotrgovinsko i devizno poslovanje,

2. pri isporukama alkohola ili alkoholnih pića iz
proizvodnje u vlastito veleprodajno skladište poreznog obveznika,

3. pri isporukama alkohola ili alkoholnih pića iz
jednog veleprodajnog skladišta u drugo veleprodajno skladište istog poreznog
obveznika,

4. na alkohol ili alkoholna pića koje proizvođač uzme
za potrebe proizvodnje alkohola i proizvoda na temelju alkohola,

5. pri isporukama alkohola koji je proizveden na
temelju ugovora o uslužnoj preradi alkohola, a ukupna količina tako
proizvedenog alkohola isporučuje se naručitelju prerade. U tom se slučaju
naručitelj smatra proizvođačem i poreznim obveznikom. Ako dio proizvedene
količine alkohola iz uslužne prerade zadrži prerađivač, tada se za taj dio
alkohola ili alkoholnih pića prerađivač smatra proizvođačem i poreznim
obveznikom,

6. pri isporuci i uvozu alkohola i alkoholnih pića za
reprodukciju i to osbama registriranim za proizvodnju alkoholnih pića,
lijekova, kozmetičkih i parfumerijskih proizvoda, za konzerviranje preparata i
pulpiranje voća, za proizvodnju jestivog octa, prehrambenih i drugih proizvoda,
fakultetima, institutima i drugim znanstvenim ustanovama koje alkohol koriste
za obavljanje nastavne i znanstvene djelatnosti, uz pisanu narudžbu s izjavom
kupca da će kupljene količine alkohola ili alkoholnih pića koristiti isključivo
za svrhe navedene u ovoj točki, te obvezno izdavanje računa s pozivom na broj i
datum izjave i bezgotovinsko plaćanje. Alkoholom nabavljenim za reprodukciju
smatra se i alkohol koji se nabavlja za ispitivanje kvalitete sirovina i
gotovih proizvoda,

7. na denaturirani alkohol, pod kojim se smatra
alkohol koji je denaturiran propisanim sredstvima za denaturiranje od strane
proizvođača alkohola, odnosno uvezen je kao denaturirani alkohol iz inozemstva,

8. na količinu alkohola ili alkoholnog pića do 20
litara apsolutnog alkohola koje domaćinstvo iz članka 7. stavka 1. ovoga Zakona
troši za vlastite potrebe domaćinstva.

(2)
Posebni porez se ne plaća na uvoz alkohola i alkoholnih pića koji se smještaju
u slobodne zone radi izvoza, proizvodnje ili potrošnje te radi smještaja u
carinska skladišta, kao i na isporuke domaćeg alkohola i alkoholnih pića i
isporuke uvoznog alkohola i alkoholnih pića iz slobodnih zona i carinskih
skladišta u prodajna mjesta u međunarodnim zračnim lukama i opskrbna skladišta
za smještaj robe namijenjene opskrbi brodova ili drugih prijevoznih sredstava
prema carinskim propisima.

(3) Ako se izvezu alkohol ili alkoholna pića na koja
je u domaćem prometu plaćen posebni porez, izvoznik ima pravo na povrat
plaćenog posebnog poreza.

(4) Zahtjev za povrat posebnog poreza na promet
alkohola ili alkoholnih pića iz stavka 3. ovoga članka s dokazima o obav­ljenom
izvozu i naplati iz stavka 1. ovoga članka podnosi se nadležnoj carinarnici.

(5) Porezni obveznici koji ne naplate izvezeni
alkohol ili alkoholna pića u skladu s propisima o deviznom poslovanju i u tom
roku ne osiguraju dokaze o izvozu iz stavka 1. točka 1. ovoga članka, obvezni
su obračunati i uplatiti poseban porez istekom tog roka.

(6) Porezni obveznici koji plate posebni porez na
alkohol na temelju odredbi iz stavka 5. ovoga članka imaju pravo na povrat
plaćenoga posebnog poreza ako naknadno naplate izvezeni alko­hol ili alkoholna
pića.

VII.
NASTANAK POREZNE OBVEZE

Članak 11.

Obveza obračunavanja posebnog poreza na alkohol ili
alko­holna pića nastaje:

1. u času otpreme alkohola ili alkoholnih pića iz
proizvodnje, odnosno skladišta proizvođača,

2. pri uvozu, s danom nastanka carinskog duga,

3. u času uzimanja alkohola ili alkoholnih pića za
vlastitu krajnju potrošnju,

4. u času utvrđivanja proizvodnoga, skladišnog i
transportnog gubitka nastalog kaliranjem, kvarenjem, rastepom i lomom u visini
većoj od visine utvrđene u članku 4. stavku 1. točki 4. ovoga Zakona,

5. u času podnošenja godišnje prijave iz članka 7.
stavka 3. ovoga Zakona.

VIII.
PLAĆANJE POSEBNOG POREZA
NA ALKOHOL

Članak 12.

(1) Porezni obveznik – proizvođač iz članka 5. i
članka 7. stavka 2. ovoga Zakona plaća posebni porez u roku od 30 dana od dana
nastanka porezne obveze.

(2) Pri uvozu posebni porez na alkohol ili alkoholna
pića obračunava i naplaćuje carinarnica koja provodi carinski postupak zajedno
s obračunom i naplatom carinskog duga, prema propisima o obračunu i naplati
carinskog duga.

(3) Porezni obveznik - fizička osoba iz članka 7.
stavka 1. ovoga Zakona obvezan je posebni porez platiti u roku od 30 dana od
dana prijave proizvedenih količina.

IX.
POREZNI NADZOR

Članak 13.

(1) Proizvodnja, skladištenje, prijevoz, prerada,
uporaba, prodaja i uvoz alkohola i alkoholnih pića podliježu poreznom nadzoru.
Nadzoru podliježu i sirovine pogodne za proizvodnju alkohola kao i naprave za
njegovu proizvodnju ili pročišćavanje.

(2) Proizvode iz članka 3. ovoga Zakona, obveznici
posebnog poreza kao i sve druge pravne i fizičke osobe, ne smiju prodavati na
mjestima koja su određena kao tržnice i mjesta gdje se može prigodno trgovati,
odnosno na otvorenim mjestima na kojima se gotovinski promet ne evidentira
preko naplatnih uređaja ili izdavanja računa u smislu Zakona o porezu na dodanu
vrijednost, osim u okviru pružanja ugostiteljskih usluga i prodaju putem
automata.

Članak 14.

(1) Postrojenja za proizvodnju i spremanje alkohola
moraju biti opremljena mjerilima protoka alkohola, posudama i spremnicima koja
imaju valjani ovjereni žig ili valjanu ovjernicu o udovoljavanju mjeriteljskim
zahtjevima, koju izdaje Državni zavod za normizaciju i mjeriteljstvo.

(2) Nadležna carinarnica, prema mjestu proizvodnje i
spremanja alkohola, pored dodatnog plombiranja mjerila protoka iz stavka 1.
ovoga članka, plombira i prateće cjevovode, armature, komandne razvodne
ormariće, osigurače i sve drugo što je u vezi s mjerenjem protoka alkohola.

(3) Popravak, izmjena i druge radnje koje zahtijevaju
skidanje plombe koju je stavila Carinska uprava u smislu stavka 2. ovoga
članka, ne mogu se obaviti bez ovlaštenog službenika Carinske uprave.

(4) Pri svakom skidanju ili stavljanju plombe
ovlašteni službenik Carinske uprave obvezan je sastaviti zapisnik o razlozima
skidanja plombe i upisati stanje pokaznika brojila protoka.

(5) Primjerak zapisnika uručuje se poreznom
obvezniku, a izvornik se pohranjuje u Carinskoj upravi.

Članak 15.

(1) Proizvođač denaturiranog etilnog alkohola obvezan
ga je u procesu proizvodnje onesposobiti (denaturirati), tako da se daljnjom
preradom ne može proizvesti prehrambeno upotrebljiv alkohol.

(2) Ministar financija će na prijedlog Ministarstva
poljoprivrede i šumarstva i Državnog zavoda za normizaciju i mjeriteljstvo
propisati sredstva kojima može biti denaturiran uvezeni alkohol, odnosno
denaturirani alkohol proizveden u tuzemstvu.

Članak 16.

(1) Nadzor nad obračunavanjem i plaćanjem posebnog
poreza na alkohol, popisom zaliha i vođenjem evidencija u svezi s proizvodnjom,
uslužnom preradom, uvozom, izvozom, prodajom u tuzemstvu, skladištenjem i
transportom obavlja Carinska uprava.

(2) Ako se u postupku nadzora utvrdi da treba
naknadno obračunati posebni porez na uvezeni alkohol i alkoholna pića, to će
učiniti nadležna carinarnica prema odredbama Carinskog zakona.

X.
PROMET ALKOHOLA I ALKOHOLNIH PIĆA

Članak 17.

(1) Alkohol ili alkoholna pića, osim vina, mogu se
stavljati u promet samo u bocama ili drugoj prikladnoj ambalaži na kojoj mora
biti deklaracija s podacima o proizvođaču ili uvozniku, o neto-količini (masi
ili obujmu) proizvoda i udjelu apsolutnog alkohola izraženom u volumnim
postocima.

(2) Alkohol i alkoholna pića, osim vina, mogu se
stavljati u promet u rinfuzi samo kao sirovina za daljnju doradu i preradu.

(3) Alkohol i alkoholna pića u rinfuzi mora pratiti
deklaracija s podacima navedenim u stavku 1. ovoga članka.

(4) Za svaku prodaju alkohola ili alkoholnog pića
porezni obveznici moraju izdati račun. Račun mora sadržavati podatke o vrsti i
količini alkohola ili alkoholnog pića, postotak apsolutnog alkohola i iznos
posebnog poreza na alkohol.

Članak 18.

(1) Alkoholna pića koja su u prometu na carinskom
području Republike Hrvatske, moraju biti označena posebnom markicom
Ministarstva financija Republike Hrvatske, kao uz tekst »Republika Hrvatska -
Ministarstvo financija« mora imati količinsku oznaku te slovnu oznaku serije i
broj serije.

(2) Alkoholna pića koja se izvoze i koja se prodaju u
carinskim skladištima i slobodnim zonama, moraju biti označena posebnom
markicom.

(3) Posebna markica mora biti naljepljena preko čepa
na boci tako da se pri otvaranju ošteti.

(4) Zahtjev za tiskanje posebnih markica porezni
obveznici podnose carinarnici mjesno nadležnoj prema svome sjedištu.

(5) Iznimno, odredbe stavka 1., 2., 3. i 4. ovoga
članka, ne odnose se na alkoholna pića koja se stavljaju u promet uz uvjet i na
način propisan u Zakonu o vinu i Pravilniku o vinu.

(6) Ministar financija propisat će oblik i izgled
posebnih markica i rokove za podnošenje zahtjeva za tiskanje markica i za
plaćanje troškova tiskanja markica.

XI.
PRIJAVA DJELATNOSTI

Članak 19.

Proizvođači alkohola ili alkoholnih pića, osim onih
iz članka 7. stavka 1. ovoga Zakona, obvezni su Carinskoj upravi prijaviti
djelatnost proizvodnje alkohola ili alkoholnih pića te postrojenja za
proizvodnju alkohola ili alkoholnih pića u roku od 8 dana prije početka
proizvodnje.

Članak 20.

(1) Porezni obveznici iz članka 5. ovoga Zakona
obvezni su nadležnoj carinarnici prijaviti mjesto i lokaciju proizvođačkih i
uvoznih carinskih skladišta etilnog alkohola, destilata i alkoholnih pića.

(2) Prijava se podnosi u roku od 8 dana od dana
stupanja na snagu Zakona o posebnom porezu na alkohol (»Narodne novine«, br.
51/94.), odnosno 8 dana prije puštanja skladišta u promet.

Članak 21.

(1) Prodavatelji (proizvođači, uvoznici i trgovci)
uređaja za proizvodnju alkohola odnosno alkoholnih pića obvezni su o kup­cima -
krajnjim potrošačima tih uređaja izvijestiti nadležnu carinarnicu prema
sjedištu ili prebivalištu kupca, dostavivši joj presliku računa o prodaji.

(2) Krajnjim potrošačima smatraju se pravne i fizičke
osobe koje te uređaje nabavljaju za proizvodnju alkohola ili alkoholnih pića.

XII.
EVIDENCIJE O PROIZVODNJI I PROMETU

Članak 22.

Proizvođači etilnog alkohola i destilata ili
alkoholnih pića obvezni su voditi evidencije o nabavljenim količinama primarnih
sirovina za proiozvodnju etilnog alkohola, destilata i alkoholnih pića te
evidencije o proizvedenim i isporučenim količinama etilnog alkohola i destilata
ili alkoholnih pića, obaviti godišnji popis zaliha primarnih sirovina za
proizvodnju alkohola, destilata i alkoholnih pića i popis zaliha alkohola,
destilata i alkoholnih pića sa stanjem na dan 31. prosinca.

Članak 23.

Proizvođači i uvoznici alkohola ili alkoholnih pića
obvezni su voditi evidencije o uvezenim ili isporučenim količinama alkohola ili
alkoholnih pića s obračunatim posebnim porezom na alkohol te o uvezenim ili
isporučenim količinama alkohola i alkoholnih pića bez obračuna posebnog poreza
na alkohol.

XIII.
IZVJEŠĆIVANJE

Članak 24.

(1) Proizvođači i uvoznici obvezni su nadležnoj
carinarnici prema svome sjedištu dostavljati podatke o proizvodnji, isporukama
i zalihama alkohola ili alkoholnih pića na skladištu i u proizvodnji te podatke
o obračunatom i uplaćenom posebnom porezu.

(2) Podatke o proizvodnji, isporukama i zalihama
alkohola ili alkoholnih pića te podatke o obračunatom i plaćenom porezu valja
dostavljati mjesečno do 15. u mjesecu za protekli mjesec i godišnje do 31.
siječnja tekuće godine za proteklu godinu.

(3) Godišnjem izvješću o proizvodnji, isporukama i
zalihama alkohola ili alkoholnih pića treba priložiti i popis (inventuru)
zaliha sa stanjem na dan 31. prosinca godine za koju se podnosi izvješće.

Članak 25.

(1) Proizvođači vina obvezni su nadležnoj carinarnici
dostaviti podatke o godišnjoj proizvodnji, isporukama i zalihama vina na dan
31. prosinca do 31. siječnja tekuće godine za proteklu godinu.

(2) Proizvođačima vina smatraju se fizičke osobe -
vlasnici ili korisnici poljoprivrednog zemljiša te vlasnici tvari za
proizvodnju vina koji proizvode vino za vlastite potrebe za količine koje
godišnje prelaze 15 hl po domaćinstvu.

Članak 26.

Iznimno od odredbe članka 7. stavka 3., članka 24. i
članka 25. ovoga Zakona, mjesečno izvješće za prosinac 2001. godine, odnosno
godišnje izvješće za 2001. godinu, podnosi se nadležnoj ispostavi Porezne
uprave.

XIV.
UVOZ I IZVOZ ALKOHOLNIH PIĆA

Članak
27.

(1)
Uvoz i izvoz alkohola ili alkoholnih pića mogu obavljati pravne i fizičke osobe
uz odobrenje Carinske uprave Središnjeg ureda.

(2)
Uvoznici, odnosno izvoznici alkohola ili alkoholnih pića obvezni su u roku od 8
dana od dana stupanja na snagu Zakona o posebnom porezu na alkohol (»Narodne
novine«, br. 51/94.), zatražiti od Središnjeg ureda Porezne uprave odobrenje za
uvoz i izvoz alkohola ili alkoholnih pića.

(3)
Carinska uprava može uskratiti izdavanje odobrenja ili oduzeti izdano odobrenje
ako je pravna ili fizička osoba kažnjena po pravomoćnom rješenju za prekršaj
ili je porezni dužnik.

Članak
28.

Porezni
obveznik iz članka 5. ovoga Zakona koji izvozi alkohol ili alkoholna pića
obvezan je nadležnoj carinarnici, prema svome sjedištu, do kraja mjeseca
dostaviti, kopije carinskih deklaracija s potvrdom nadležne carinarnice da je
obavljeno izvozno carinjenje i da je alkohol ili alkoholno piće napustilo
područje Republike Hrvatske, i to za sve količine alkohola i alkoholnih pića
izvezenih u prethodnom mjesecu.

XV.
KAZNENE ODREDBE

Članak
29.

(1)
Novčanom kaznom u iznosu od 40.000,00 do 2.000.000,00 kuna za prekršaj će se
kazniti porezni obveznik:

1. ako posebni porez ne uplati u propisanom roku (članak
12.),

2. ako skine plombu, odnosno mjerila bez prisustva
službenika Carinske uprave (članak 14. stavak 3.),

3. ako ne onesposobi (denaturira) denaturirani
alkohol u procesu proizvodnje tako da se daljnjom preradom ne može proizvesti
prehrambeno upotrebljiv alkohol (članak 15.),

4. ako alkohol ili alkoholna pića stavlja u promet
suprotno odredbama članaka 17. i 18. ovoga Zakona,

5. ako u propisanom roku nadležnoj carinarnici: ne
prijavi djelatnost proizvodnje alkohola ili alkoholnih pića te postrojenja za
proizvodnju alkohola i alkoholnih pića (članak 19.); ne prijavi mjesto i
lokaciju proizvođačkih i carinskih skladišta alkohola i alkoholnih pića (članak
20.),

6. ako ne vodi evidencije o nabavljenim količinama
primarnih sirovina za proizvodnju etilnog alkohola, destilata i alkoholnih pića
te evidencije o proizvedenim i isporučenim količinama etilnog alkohola,
destilata i alkoholnih pića i ne provede godišnji popis (članak 22. i 23.),

7. ako Carinskoj upravi ne dostavi podatke o
proizvodnji, isporukama i zalihama alkohola i alkoholnih pića u skladištu i
proizvodnji te podatke o obračunatom i uplaćenom posebnom porezu (članak 24.),

8. ako uvozi i izvozi alkohol i alkoholna pića bez
odobrenja Carinske uprave (članak 27. stavak 2.),

9. ako u propisanom roku nadležnoj carinarnici ne
podnese kopije carinskih deklaracija s potvrdom da je obavljeno izvozno
carinjenje i to za sve količine alkohola i alkoholnih pića izvezenih u
prethodnom mjesecu (članak 28.),

10. ako
do 31. prosinca 1994. godine ne ugradi i ne ovjeri mjerila (članak 33. stavak
1.),

11. ako
ne popiše zalihe uvezenog alkohola ili alkoholnog pića i ne obračuna i ne
uplati poseban porez na te zalihe (članak 34. stavak 3.).

(2)
Novčanom kaznom od 20.000,00 do 400.000,00 kuna kaznit će se porezni obveznik ako
prodaje alkohol i alkoholna pića na mjestima koja su određena kao tržnice gdje
se može prigodno trgovati, na otvorenim mjestima na kojima ne postoji obveza
evidentiranja gotovinskog prometa ili izdavanja računa. Istom kaznom kaznit će
se za prekršaj i svaka druga pravna i fizička osoba koja obavlja prodaju na
navedenom mjestu (članak 13. stavak 2.).

(3)
Novčanom kaznom u iznosu od 2.000,00 do 200.000,00 kuna kaznit će se proizvođač
i uvoznik uređaja za proizvodnju alkohola i alkoholnih pića ako Carinskoj
upravi ne dostavi podat­ke o kupcima takve opreme (članak 21.).

(4)
Novčanom kaznom u iznosu od 1.000,00 do 200.000,00 kuna za prekršaj iz stavka
1. točka 1., 2., 3., 4., 5., 6., 7., 8., 9. i 10. i stavka 2. i 3. ovoga članka
kaznit će se i odgovorna osoba kod poreznog obveznika.

(5) Uz
novčanu kaznu, pravnoj ili fizičkoj osobi bit će izrečene zaštitne mjere:

1.
oduzimanje alkohola ili alkoholnih pića kojima je učinjen prekršaj iz stavka 1.
točke 4. ovoga članka,

2.
oduzimanje imovinske koristi ostvarene prekršajem iz stav­ka 1. gočke 4. ovoga
članka,

3.
zabrana prometa i proizvodnje alkohola ili alkoholnih pića do godine dana za
prekršaj iz stavka 1. točke 4. ovoga članka,

4.
oduzimanje odobrenja za uvoz alkohola ili alkoholnih pića do godine dana za
prekršaj iz stavka 1. točke 4. ovoga članka,

5.
zatvaranje prodajnog prostora za počinjeni prekršaj iz stav­ka 1. točke 4.
ovoga članka.

(6)
Novčanom kaznom u iznosu od 2.000,00 do 200.000,00 kuna kaznit će se
proizvođači vina ako ne prijave djelatnost proizvodnje vina te ako ne
dostavljaju podatke o proizvodnji, isporukama i zalihama vina (članak 25.
stavak 1.).

Članak
30.

(1)
Novčanom kaznom od 40.000,00 do 2.000.000,00 kuna za prekršaj će se kazniti
pravna i fizička osoba iz članka 35. ovoga Zakona:

1. ako
ne popiše zalihe na dan stupanja na snagu Zakona o izmjenama i dopunama Zakona
o posebnom porezu na alkohol (»Narodne novine«, br. 55/00.), ne obračuna i ne
uplati razliku poreza u ostavljenom roku na propisani račun, te ako ne dostavi
izvješće nadležnoj ispostavi Porezne uprave u roku propisanom tim Zakonom.

  2. ako alkohol ili alkoholna pića stavlja u
promet suprotno odredbama članka 17. i 18. ovoga Zakona.

(2)
Novčanom kaznom u iznosu od 1.000,00 do 200.000,00 kuna za prekršaj iz stavka
1. točke 1. i 2. ovoga članka kaznit će se i odgovorna osoba.

Članak
31.

Na
prijavljivanje, uplatu i povrat poreza, obnovu postupka te žalbeni i prekršajni
postupak, primjenjuju se odredbe Općega poreznog zakona, ako ovim Zakonom nije
propisano drukčije.

XVI.
OVLAŠTENJA

Članak
32.

Ministar
financija donosi podrobne propise o primjeni odredaba iz članka 7. stavka 2.,
članka 12. stavka 2. te članka 18., 22., 23., 24. i 25. ovoga Zakona.

XVII.
PRIJELAZNE ODREDBE

Članak 33.

(1) Porezni obveznici obvezni su na svoj trošak
ugraditi i ovjeriti mjerila do 31. prosinca 1994.

(2) Dok se ne ugrade i ne ovjere mjerila, nadzor će
se osigurati na dosadašnji način - vaganjem i mjerenjem postojećim mjerilima.

Članak 34.

(1) Porez na promet sadržan u potraživanjima na dan
početka primjene Zakona o posebnom porezu na alkohol (»Narodne novine«, br.
51/94.) plaća se prema odredbama Zakona o porezu na promet proizvoda i usluga.

(2) Korekcije cijena u trgovini zbog primjene Zakona
o posebnom porezu na promet alkohola (»Narodne novine«, br. 51/94.) ne smiju
utjecati na visinu ukalkuliranog poreza.

(3) Uvoznici alkohola ili alkoholnih pića obvezni su
popisati zalihe alkohola ili alkoholnih pića na dan 30. lipnja 1994. te na
zatečene zalihe obračunati i uplatiti posebni porez na promet najkasnije do 30.
srpnja 1994.

(4) Pravne i fizičke osobe koje nisu porezni
obveznici u smislu odredaba članka 5. ovoga Zakona, a koje stavljaju u promet
alkohol i alkoholna pića iz članka 3. ovoga Zakona, obvezni su do 31. ožujka
1999. obilježiti posebnim markicama sav alkohol i alkoholna pića, na način
propisan u članku 18. ovoga Zakona.

Članak 35.

Pravne i fizičke osobe koje nisu obveznici posebnog
poreza na alkohol u smislu članka 5. ovoga Zakona, a prodaju alkohol i
alkoholna pića, koji se oporezuju posebnim porezom na alkohol, obvezne su
popisati zalihe alkohola i alkoholnih pića na dan stupanja na snagu Zakona o
izmjenama i dopunama Zakona o posebnom porezu na alkohol (»Narodne novine«, br.
55/00.) i o tome sastaviti zapisnik po vrstama i količinama, obračunati razliku
posebnog poreza na utvrđene zalihe te ga uplatiti u roku od 30 dana od dana
popisa na propisane račune. Izvješće o obavljenom popisu zaliha alkohola i
alkoholnih pića, treba dostaviti nadležnoj ispostavi Porezne uprave prema
sjedištu pravne ili fizičke osobe i to najkasnije u roku 8 dana od dana
obavljenog popisa.

Članak 36.

Danom stupanja na snagu Zakona o posebnom porezu na
alkohol (»Narodne novine«, br. 51/94.) prestaje važiti Uredba o posebnom porezu
na alkohol (»Narodne novine«, br. 47/94.).

Članak 37.

Odredbe članka 2. stavka 2. Zakona o izmjenama i
dopunama Zakona o posebnom porezu na alkohol (»Narodne novine«, br. 141/98.)
primijenit će se i na postupke koji su u tijeku pred upravnim tijelima.

Članak 38.

Ministar financija donosi podrobnije propise
o primjeni odredaba iz članka 1. i članka 6. Zakona o izmjenama i dopunama
Zakona o posebnom porezu na alkohol (»Narodne novine«, br. 67/01.).

Pročišćeni tekst, NN 136/2002-2199